 कविता दे भावें दी गल्ल कीती जा तां मते सारे कवियें समें-समें पर परिवेश मताबक उ’ऐ जनेह् भावें गी वाणी दित्ती दी ऐ, पर मधुकर दी वाणी दी, उसदी रवान्नी दी अपनी टकोह्‌दी पन्छान ऐ।  कोमल सोह्‌ल सूखम अनुभूतियें दी गल्ल होऐ जां क्रान्तिकारी बगावती भावें दी, मधुकर दा अपना गै रंग ऐ, आक्खने दा ढंग ऐ, शब्दें दी घाड़ ऐ, लैह्‌जे दी पछान ऐ।  मधुरकर च एह् खूबी जे ओह् जेह्‌ड़ी बी गल्ल आखदा ऐ ओह्‌दा अंदाज़ जादूनुमां होंदा ऐ।  मधुकर दे चार काव्य संग्रैह्-“नमियां मिजरां”, “डोला कुन्न ठप्पेआ”, “में मेले रा जानू”, ते “पद्‌म गोखड़ू” डोगरी कविता-जगत दा नमुल्ला सरमाया न।  इसदे इलावा उसने सरोखड़ अनुवाद ते मते सारे संपादन दे कम्म बी कीते।  कोई मते नेईं तां पंजाहें शा बद्ध गीत बी लिखे।  जि’नेंगी रेडियो जम्मू परा बजदे सुनियै अस आनंदत होइयै गुआची ज जन्ने आं।  अजें खबरै किश अनछपी समग्गरी बी ऐ।  जिसने प्रकाशत रुपा इच काव्य-डाह्‌ल्ली गी सुआदले फलें कन्नै होर नौंदा करना ऐ।  पर मधुकर दी कविता दे बारे च इक गल्ल टकोह्‌दी ऐ जे उसदी 1950 एं दे द्‌हाके दी कविता होऐ जां 1980-90 दे द्हाके, कला-कौशल पूरी परिपक्व ऐ।  नमियां मिंजरां (1954) दी कविता बी अज्जै दी कविता दे मकाबले च भाव जां कला दी द्रिश्टी कन्नै कुसै बी चाल्ली घट्ट नेईं।  लगदा ऐ जे मधुकर पैदा गै इक परिपक्व कवि दे रूपा च होआ ते कविता दा बरदान उसगी गुढ़ती च थ्होआ हा।  “नमियां मिंजरां” दे बाद “डोला कुन्न ठप्पेआ”, “में मेले रा जानूं” ते “पद्‌म गोखड़ू” काव्य-संग्रैह् घट्टो-घट्ट दस्सें-दस्सें ब’रें दे वक्फे बाद आए, कवि दी सोच कदम-ब-कदम मठोंदी रेही ते अनुबूति च तत्थ ते दार्शनिकता दी रंगत बी सक्खर लभदी ऐ।  परिवेश दे मताबक अंदाज बी कुतै ल्हीम, कुतै बुआल खंदा ते कुतै कटाक्ष दी टनकोर करांदा ऐ पर कला-कौशल पैह्‌ले बी कमाल हा ते हून बी कमाल ऐ। 